**Werner Gyula**

*(Kassa,1861. március 23-Kisvárda, 1940. április 1.)*

Pályáját tanyai tanítóként kezdte Nyíregyháza környékén, majd polgári iskolai, illetve kereskedő-tanonciskolai tanárként dolgozott. 1899-ben a polgári fiúiskola igazgatója lett Kisvárdán.

A tanítás mellett igen aktív szerepet vállalt Kisvárda közéletében és szellemi életében is. A húszas évek elején egyik vezető egyénisége volt a helyi Irodalmi és Művészeti Egyesületnek, majd a Kaszinónak. Ez utóbbinak százéves történetét is megírta. Munkája 1940-ben önállóan is megjelent. Terjedelmes közmondás-gyűjteményt is szerkesztett, s egyik kezdeményezője volt az 1940-ben kiadott Kisvárdai Almanachnak. Több iskolatörténetnek is ő a szerzője.

Irodalom:

Néző István: Werner Gyulára emlékezve. Kis-Város, 1995. június.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./